Source: https://markanthonysammut.blogspot.com/2018/06/efimova-tingata-l-protezzjoni.html
Timestamp: 2018-10-22 09:35:08+00:00
Document Index: 1201884

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

Efimova tingħata l-protezzjoni
By Mark Anthony Sammut June 18, 2018
F’deċizjoni bla preċedent din il-ġimgħa, il-Qorti Suprema Griega ikkonfermat l-ewwel deċiżjoni tal-Qorti Griega u irrifjutat l-estradizzjoni tal-whistleblower Russa Maria Efimova.
Dan wara li l-Gvern Malti talab li din tiġi estraditha lejn Malta biex taffaċċja akkużi li jridu jressqu l-Pulizija kontrieha fuq rapporti li saru fuqha mill-Bank Pilatus. Hija ċaħdet dawn l-akkużi u qed tgħid li dawn huma biss forma ta’ tpattija u intimidazzjoni minn dan il-Bank wara li hi kienet kixfet l-attività kriminali li kienet għaddejja hemm ġew. Din l-istorja ġiet rappurtatha anke mir-Reuters minħabba s-sinifikat tagħha (ara hawn).
Hawnhekk għandna Qorti f’pajjiż tal-Unjoni Ewropea li tiddikjara li mhix konvinta li whistleblower hija protetta biżżejjed minn pajjiż ieħor tal-Unjoni Ewropea. Għandna Qorti Ewropea li tgħid li Malta m’għadhiex pajjiż sikur. Li tgħid li jekk iċ-ċittadini ta’ Malta jkunu lesti jikxfu każi ta’ korruzzjoni kbar li fihom hemm involuti politiċi Maltin, dawn mhumiex protetti mill-istituzzjonijiet f’pajjiżhom, iżda għandhom bżonn kenn politiku f’pajjiż ieħor. Għax l-istituzzjonijiet f’Malta jipproteġu l-politiċi u mhux l-innoċenti.
Dik hi l-Malta li qed ngħixu fiha. Dik hi l-Malta li tana Joseph Muscat. Malta fejn niesha, jekk ma jimxux mal-linja, jridu jsibu kenn politiku f’pajjiżi oħra.
Għax is-sigurtà u l-libertà f’pajjiż ma jitkejjlux, kif prova jgħid Jason Micallef, minn kemm hemm nies jixorbu fit-toroq jew jiġru fil-bajjiet. Titkejjel min kemm iħossuhom protetti dawk li lesti jitkellmu, mhux minn kemm iħossuhom protetti dawk li mhumiex ta’ theddida għal korrotti u l-ħallelin li hemm fil-poter.
The situation is really desperate.
Ksur ta’ drittijiet fundamentali tal-bniedem
F’deċiżjoni oħra tal-Qrati din il-ġimgħa, il-Qorti iddikjarat li l-Gvern kiser id-drittijiet fundamentali tal-familja Caruana Galizia meta l-Assistent Kummissarju Silvio Valletta, li jiġi r-raġel tal-Ministru Justyne Caruana, tħalla jmexxi l-investigazzjoni fil-qtil tal-ġurnalista (ara hawn). Dan meta huwa persuna esposta politikament, u l-kitba ta’ Caruana Galizia kienet kollha dwar politiċi, li allura tpoġġieh f’kunflitt ċar ta’ interess.
Silvio Valletta iddikjara li ser jirtira mill-investigazzjoni, iżda l-Gvern, b’nuqqas ta’ rispett u b’turija ċara ta’ disprezz, qal li ser jappella mid-deċiżjoni u jrid li Valletta jibqa’ jmexxi l-investigazzjoni. Flok staħbew bil-mistħija, arroganti biżżejjed li jippruvaw jibqgħu iwebbsu rashom.
Kuraġġ Jonathan Ferris
Fl-istess ġimgħa, whistleblower ieħor ukoll kellu jirrikorri għall-Qrati. Jonathan Ferris, li l-Gvern għadu jirrifjuta li jtih l-istatus ta’ whistleblower biex ikun jista’ jikxef kulma ra u kulma jaf sabiex issir ġustizzja, fetaħ kawża fil-Qrati fejn qed jitlob il-Qorti tiddikjara li l-mod kif il-Gvern qed jirrifjuta li jtih dan l-istatus huwa illegali u jmur kontra d-drittijiet tiegħu (ara hawn).
Huma ftit in-nies li għandhom il-fibra u s-saħħa morali ta’ Ferris. Li meta jaraw l-awtoritajiet jhedduhom, ifixkluhom u jippruvaw ikissruhom, minflok ma jċedu u jinħbew bil-kwiet, kif jagħmlu ħafna, jkunu lesti jiġġieldu aktar għal dak li hu sewwa. Imma Ferris huwa wieħed minn dawn. Kuraġġ Jonathan. J’alla l-Qrati jservu tal-aħħar difensuri tagħna u fl-aħħar il-verità toħroġ u ssir ġustizzja.
Dan l-artiklu deher fil-Mument tal-Ħadd 17 ta' Ġunju 2018.